Twee dag lank hoog bo grond verstrengel’n Reddingswerker gly met die glykabel tot by die vliegtuigie waar dit 300 m bo die grond in die kabel verstrengel geraak het. Foto: ERT24 ŉ Man en vrou is Vrydagmiddag uit hul ligte vliegtuig gered nadat dit verstrengel geraak het in ŉ glykabel sowat 300 m bo die grond in ŉ oord by Rustenburg. Russel Meuring, ER24-woordvoerder, sê lede van verskeie nooddienste is die middag na die toneel ontbied nadat die ongeluk reeds omstreeks 08:30 gebeur het. Hulle moes ingewikkelde reddingstegnieke inspan om so hoog bo die grond by die vasgevangde paar uit te kom. “Geruime tyd nadat die poging begin het, het hulle by die vliegtuigie uitgekom en die man en vrou daarin aangetref,” sê Meiring. “Reddingsbeamptes het hulle albei met harnasse toegerus en begin om hulle te laat afsak na die wagtende paramedici, 300 m benede.” Op die grond gekom, het paramedici vasgestel dat albei ongedeerd was, sê Meiring. Hulle is na ŉ nabygeleë hospitaal gebring vir verdere ondersoek. “Hulle het aan die paramedici gesê al wat hulle kon doen, was om nie te beweeg nie omdat hulle bang was die vliegtuigie sou loskom en val.” Hy sê dis nie duidelik waarom die twee nie vroegdag reeds hulp ontbied het nie. “Blykbaar het iemand die vliegtuigie vanmiddag gesien en toe die nooddienste gebel.”